পিঠের ব্যথায় কাবু বুমরা, বাদ পড়বেন চ্যাম্পিয়ন্স ট্রফি থেকেও?

ওয়েব ডেস্ক: চ্যাম্পিয়ন্স ট্রফির (ICC Champions Trophy) আগে ভারতীয় দলের (India Cricket Team) জন্য দুঃসংবাদ। আইসিসি টুর্নামেন্টের প্রথম দিকের বেশ কয়েকটি ম্যাচে হয়তো খেলতে পারবেন না ভারতের সবথেকে সফল ফাস্ট বোলার জসপ্রীত বুমরা (Jasprit Bumrah)। যে চোটের কারণে বর্ডার-গাভাসকর ট্রফির শেষ ম্যাচের দ্বিতীয় ইনিংসে বোলিং করতে পারননি তিনি, সেই চোট (Bumrah Injury) নাকি বেশ গুরুতর। তাই চ্যাম্পিয়ন্স ট্রফির গ্রুপ পর্বের ম্যাচে হয়তো ভারতের জার্সি গায়ে মাঠে নাও নামতে পারেন বুমরা।

জানা গিয়েছে, অজিভূমে চোট পাওয়ার পর থেকেই বিসিসিআইয়ের (BCCI) চিকিৎসকরা বুমরার দেখভাল করছেন। দেশে ফিরে আসার পরেও চিকিৎসকদের তত্বাবধানে রয়েছেন তিনি। তবে খবর মিলেছে, এখনও নাকি বুমরার পিঠের অংশ ফুলে রয়েছে। এই মুহূর্তে তাঁকে জাতীয় ক্রিকেট একাডেমিতে (NCA) যাওয়ার পরামর্শ দেওয়া হয়েছে। জানা গিয়েছে, বুমরাকে সম্পূর্নভাবে ফিট হয়ে মাঠের নামতে এখনও ৬ সপ্তাহ সময় লেগে যেতে পারে।

আরও পড়ুন: ৪৩১ দিন পর কামব্যাক! দেশের জার্সিতে কবে মাঠে নামবেন শামি?

সম্প্রতি বুমরার বিষয়ে আপডেট দিতে গিয়ে ভারতীয় ক্রিকেট বোর্ডের এক কর্তা বলেন, “চোট মুক্ত হওয়ার জন্য বুমরা এনসিএ-তে যাচ্ছে। ওর চোটের জায়গা পরীক্ষা করে দেখা গিয়েছে, কোনও হাড় ভাঙেনি। তবে পিঠের একটা অংশ বেশ ফুলে রয়েছে। এনসিএ-র চিকিৎসকদের তত্ত্বাবধানে তাঁকে তিন সপ্তাহ রাখা হবে। তাঁরা ওর চিকিৎসা করবেন। চোট সারার পর বুমরার জন্য একটি বা দু’টি প্রস্তুতি ম্যাচ আয়োজন করা হতে পারে। তার পর বোঝা যাবে বুমরা কবে থেকে প্রতিযোগিতামূলক ক্রিকেটে ফিরতে পারবেন।”

এদিকে চ্যাম্পিয়ন্স ট্রফির জন্য প্রাথমিক দল ঘোষণার ডেডলাইন রয়েছে রবিবার। এদিকে বুমরাও অনিশ্চিত। এই অবস্থায় জসপ্রীতকে বাদ রেখে ১৫ জনের দল ঘোষণা করতে পারে বোর্ড। তাঁকে রিজার্ভে রাখা হতে পারে। পরে চোট সারলে বুমরাকে ১৫ জনের দলে অন্তর্ভুক্ত করা হতে পারে। তবে এক্ষেত্রে কাকে শুরুতে দলে রাখবেন নির্বাচকরা, কাকে পরে বাদ দেওয়া হবে, সেই বিষয়ে এখনও কিছু জানা যায়নি।

দেখুন আরও খবর: